 Na LEONARD ONYANGO MOMBASA imetuzwa kwa kuwa kaunti inayotoa huduma bora zaidi za matibabu nchini. Kaunti ya Mombasa pia ilizoa tuzo nyingine nne katika hafla ya kutunuku wahudumu wa afya na hospitali zinazotoa huduma bora za matibabu nchini iliyofanyika Jijini Nairobi, Jumatano usiku. Hospitali za Kisauni na Nyali, zilishinda tuzo ya kufanya vyema katika kupambana na mkurupuko wa maradhi ya corona. Kituo cha Afya cha Bokole CDF kilibwaga Hospitali ya Nairobi na kuibuka hospitali bora inayotumia teknolojia ya mawasiliano (ICT) kuboresha huduma za matibabu kwa wagonjwa. Hospitali ya Likoni ilizoa tuzo mbili; tuzo ya huduma bora za afya ya uzazi na matunzo ya watoto wachanga na tuzo ya uwezeshaji wagonjwa kupata huduma za msingi za matibabu kwa urahisi. Kaunti ya Mombasa ilizoa jumla ya tuzo tano kati ya 16 zilizotolewa. Kaunti ya Tharaka Nithi iliibuka ya pili katika utoaji wa huduma bora za matibabu nchini. Kaunti ya Tharaka Nithi ndiyo ilikuwa bora zaidi mwaka jana na ilishikilia ya nafasi ya pili mnamo 2019 na 2021. Kaunti ya Makueni ilishinda tuzo ya ubunifu katika ufadhili wa huduma za afya. Hospitali ya Ruai Family iliyoko jijini Nairobi, ndiyo ilishinda tuzo ya kuwa hospitali inayopendelewa zaidi na Wakenya nchini. St Theresa Mission Hospital – Kiirua ilishika nafasi ya pili huku Tenwek na Mama Lucy Kibaki zikishikilia nafasi ya tatu na nne mtawalia. Mwanahabari wa Nation Media Group – inayomiliki Taifa Leo – Leon Lidigu, alitunukiwa tuzo ya kuwa mwanahabari anayetumia taaluma yake kupigania huduma bora za afya nchini. Bw Lidigu alishinda Bi Lilian Kaivilu wa Africa Solutions Media Hub aliyeibuka katika nafasi ya pili. Hospitali ya Chiromo iliibuka mshindi wa huduma bora zaidi za afya ya akili nchini. Hospitali ya Ruaraka Uhai Neema iliyoko jijini Nairobi ilizoa tuzo mbili. Hospitali hiyo iliibuka bora kwa ubunifu katika utoaji wa huduma za matibabu. Mkuu wake Dkt Washington Njogu Ngari, alitunukiwa kwa kuwa msimamizi bora wa hospitali nchini. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  